17.4.2023
EL
Επίσημη Εφημερίδα της Ευρωπαϊκής Ένωσης
L 102/73
Άρθρο 18 Καθήκοντα Ο μηχανισμός βοηθά τη μικτή επιτροπή: α) στην παροχή ενός φόρουμ για τον ενισχυμένο και έγκαιρο συντονισμό της ανταλλαγής σχετικών πληροφοριών και για τη διεξαγωγή διαβουλεύσεων σχετικά με τη μελλοντική νομοθεσία του Ηνωμένου Βασιλείου και της Ένωσης για τον ΦΠΑ και τους ειδικούς φόρους κατανάλωσης, ιδίως όταν αυτή επηρεάζει τις εμπορευματικές συναλλαγές στη Βόρεια Ιρλανδία λόγω των σημαντικών αλλαγών που προβλέπονται στο εφαρμοστέο νομοθετικό πλαίσιο ή σοβαρών δυσκολιών που ενδέχεται να ανακύψουν από τον διαχωρισμό της μεταχείρισης αγαθών και υπηρεσιών στον τομέα του ΦΠΑ· β) στην παροχή ενός φόρουμ για την αξιολόγηση των δυνητικών επιπτώσεων και για την προετοιμασία της ομαλής εφαρμογής της νομοθεσίας που αναφέρεται στο στοιχείο α) στη Βόρεια Ιρλανδία.
Η αξιολόγηση αυτή θα πρέπει να αποβλέπει ιδίως στην αποφυγή περιττού διοικητικού φόρτου και περιττού κόστους για τις επιχειρήσεις και τις φορολογικές διοικήσεις· γ) στην παροχή ενός φόρουμ για τη συζήτηση πρακτικών δυσκολιών σε σχέση με την εφαρμογή της υφιστάμενης νομοθεσίας του Ηνωμένου Βασιλείου και της Ένωσης για τον ΦΠΑ και τους ειδικούς φόρους κατανάλωσης, όπως εφαρμόζεται βάσει του πρωτοκόλλου· δ) στην έκδοση αποφάσεων ή συστάσεων σε σχέση με τις διατάξεις του δικαίου της Ένωσης που απαριθμούνται στο παράρτημα 3 του πρωτοκόλλου, αποφεύγοντας παράλληλα τις δυσμενείς επιπτώσεις όσον αφορά τους κινδύνους φορολογικής απάτης και κάθε δυνητική στρέβλωση του ανταγωνισμού στην Ένωση.
Οι εν λόγω αποφάσεις και συστάσεις δεν επηρεάζουν το επίπεδο του ΦΠΑ και των ειδικών φόρων κατανάλωσης που επιβάλλονται στα εμπορεύματα· και ε) στη συζήτηση και θέσπιση κάθε άλλου κατάλληλου μέτρου που απαιτείται για την αντιμετώπιση ζητημάτων που προκύπτουν από τη θέση σε ισχύ και την εφαρμογή του άρθρου 8 του πρωτοκόλλου.
Άρθρο 19 Λειτουργία 1.
Οι συμπρόεδροι της ειδικής επιτροπής για θέματα που αφορούν την εφαρμογή του πρωτοκόλλου για τις Ιρλανδία / Βόρεια Ιρλανδία, η οποία θεσπίστηκε με το άρθρο 165 παράγραφος 1 στοιχείο γ) της συμφωνίας αποχώρησης («ειδική επιτροπή»), συγκαλούν ειδικές συνεδριάσεις της ειδικής επιτροπής προκειμένου να εξεταστούν ο ΦΠΑ και οι ειδικοί φόροι κατανάλωσης που αφορούν εμπορεύματα, εφόσον απαιτείται.
Οι εν λόγω συνεδριάσεις θα είναι γνωστές ως μηχανισμός ενισχυμένου συντονισμού για τον ΦΠΑ και τους ειδικούς φόρους κατανάλωσης.
Οι συμπρόεδροι της ειδικής επιτροπής ορίζουν έκαστος έναν επικεφαλής εμπειρογνώμονα στον τομέα του ΦΠΑ και των ειδικών φόρων κατανάλωσης («επικεφαλής εμπειρογνώμονες»). 2.
Συνεδριάσεις του μηχανισμού διοργανώνονται κάθε φορά που κρίνεται αναγκαίο.
Οι επικεφαλής εμπειρογνώμονες μπορούν να ανταλλάσσουν ατύπως απόψεις μεταξύ των συνεδριάσεων του μηχανισμού και μπορούν επίσης να συνεδριάζουν ατύπως.
Έπειτα από κάθε άτυπη συνεδρίαση, οι επικεφαλής εμπειρογνώμονες συντάσσουν πρακτικά και τα διαβιβάζουν στους συμπροέδρους της ειδικής επιτροπής και της μικτής συμβουλευτικής ομάδας εργασίας που συγκροτείται βάσει του άρθρου 15 του πρωτοκόλλου («μικτή συμβουλευτική ομάδα εργασίας»). 3.
Οι επικεφαλής εμπειρογνώμονες υποβάλλουν τελική έκθεση στους συμπροέδρους της ειδικής επιτροπής, στην οποία συνοψίζονται τα αποτελέσματα της συζήτησης για ένα συγκεκριμένο θέμα και περιγράφονται τυχόν συνιστώμενα μέτρα, συμπεριλαμβανομένων τυχόν ζητημάτων για τα οποία δεν κατέστη δυνατόν να επιτευχθεί συμφωνία. 4.
Οι επικεφαλής εμπειρογνώμονες μπορούν να προσκαλούν εκπροσώπους τρίτων μερών ή άλλους εμπειρογνώμονες για να συζητήσουν συγκεκριμένα θέματα.
Θα κοινοποιούν τα ονόματα των εν λόγω εμπειρογνωμόνων στους συμπροέδρους της ειδικής επιτροπής.
Οι συμπρόεδροι της μικτής συμβουλευτικής ομάδας εργασίας μπορούν να παρίστανται στις συνεδριάσεις του μηχανισμού.
Οι συμπρόεδροι της μικτής συμβουλευτικής ομάδας εργασίας μπορούν να ενημερώνουν τους επικεφαλής εμπειρογνώμονες σχετικά με σχεδιαζόμενες πράξεις της Ένωσης και άλλα θέματα σχετικά με τον ΦΠΑ και τους ειδικούς φόρους κατανάλωσης που αφορούν εμπορεύματα.
5. Ο εσωτερικός κανονισμός της μικτής επιτροπής και των ειδικών επιτροπών, που καθορίζεται στο παράρτημα VIII της συμφωνίας αποχώρησης, εφαρμόζεται κατ’ αναλογία στον μηχανισμό, εκτός αν προβλέπεται διαφορετικά στην παρούσα απόφαση.